[pic] | KOMISIJA EVROPSKIH SKUPNOSTI |

Bruselj, 29.08.2005

KOM(2005) 396 končno

Predlog

ODLOČBA SVETA

o začasni prepovedi trženja semena hibridov koruze z gensko spremembo MON 810, vpisanih v skupni katalog sort poljščin, v skladu z Direktivo 2002/53/ES, v Grčiji

(PREDLOžila Komisija)

OBRAZLOŽITVENI MEMORANDUM

Priloženi osnutek predloga odločbe Sveta zadeva začasno prepoved trženja semena hibridov koruze z gensko spremembo MON 810, vpisanih v skupni katalog sort poljščin, v skladu z Direktivo 2002/53/ES, v Grčiji.

Komisija je v skladu s členom 17 Direktive 2002/53/ES dne 17. septembra 2004 v seriji C Uradnega lista Evropske unije objavila seznam sedemnajstih gensko spremenjenih sort koruze, pridobljenih iz gensko spremenjenega organizma MON 810, v 13. dodatku k 22. dopolnjeni izdaji skupnega kataloga sort poljščin.

Grški organi so 7. aprila 2005 obvestili Komisijo o Odredbi ministra, ki v rastnih sezonah 2005 in 2006 prepoveduje trženje semena sedemnajstih zgoraj navedenih sort, in zaprosili Komisijo za odobritev tega nacionalnega ukrepa v skladu s členom 18 Direktive 2002/53/ES.

Dejstva, ki jih je Grčija predložila v podporo svoji zahtevi, kažejo, da se v primeru omenjene prepovedi ne uporablja nobena od posebnih določb člena 18 navedene direktive, zato se dovoljenje za to prepoved ne izda.

Ob upoštevanju navedenega je bil Stalnemu odboru za seme in razmnoževalni material za rastline v poljedelstvu, vrtnarstvu in gozdarstvu dne 20. julija 2005 predložen v glasovanje osnutek Odločbe Komisije, ki določa, da se Helenski republiki ne izda dovoljenja za prepoved trženja zgoraj omenjenega semena. 11 držav članic (162 glasov) je glasovalo za, 9 držav članic (109 glasov) je glasovalo proti, 4 države članice (47 glasov) pa so se vzdržale. Ena država članica ni bila zastopana.

Odbor ni izdal mnenja. Komisija mora zato v skladu z odstavkom 3 člena 23 Direktive Sveta 2002/53/ES in členom 5 Sklepa Sveta 1999/468/ES Svetu predložiti predlog v zvezi z ukrepi, ki jih je treba sprejeti (Svet odloči v roku treh mesecev s kvalificirano večino), in o tem obvestiti Evropski parlament.

Predlog

ODLOČBA SVETA

o začasni prepovedi trženja semena hibridov koruze z gensko spremembo MON 810, vpisanih v skupni katalog sort poljščin, v skladu z Direktivo 2002/53/ES, v Grčiji

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 2002/53/ES z dne 13. junija 2002 o skupnem katalogu sort poljščin[1] in zlasti člena 18 Direktive,

ob upoštevanju predloga Komisije,

ob upoštevanju naslednjega:

(1) Komisija je v skladu s členom 17 Direktive 2002/53/ES dne 17. septembra 2004 v seriji C Uradnega lista Evropske unije objavila seznam sedemnajstih gensko spremenjenih sort koruze, pridobljenih iz gensko spremenjenega organizma MON 810, v 13. dodatku k 22. dopolnjeni izdaji skupnega kataloga sort poljščin[2].

(2) Države članice v skladu s členom 16(1) Direktive zagotovijo, da od objave iz člena 17, za seme sort, sprejetih v skladu s to direktivo ali v skladu z načeli, ki ustrezajo tistim iz te direktive, ne veljajo tržne omejitve, ki zadevajo sorto.

(3) V skladu s členom 7(4) navedene direktive se gensko spremenjene sorte vključijo v nacionalni katalog potem, ko so bile odobrene za trženje v skladu z Direktivo 90/220/EGS, ki določa ocenitev tveganja za zdravje ljudi in okolje zaradi gensko spremenjenih organizmov.

(4) Z Odločbo Komisije 98/294/ES z dne 22. aprila 1998 o dajanju v promet gensko spremenjene koruze ( Zea mays L., linija MON 810) je bilo na podlagi Direktive Sveta 90/220/EGS[3] odobreno soglasje za dajanje navedenega proizvoda v promet. Francoski organi 3. avgusta 1998 uradno odobrili dajanje zadevnega proizvoda v promet.

(5) Grški organi so 7. aprila 2005 obvestili Komisijo o Odredbi ministra št. 243267, z dne 3.3.2005, ki v rastnih sezonah 2005 in 2006 prepoveduje trženje semena sedemnajstih zgoraj navedenih sort, in zaprosili Komisijo za odobritev tega nacionalnega ukrepa v skladu s členom 18 Direktive 2002/53/ES.

(6) Člen 18 Direktive 2002/53/ES določa, da v primeru, ko je gojenje sorte, vpisane v skupni katalog sort, v kateri koli državi članici lahko škodljivo z vidika zdravstvenega varstva rastlin za gojenje drugih sort ali vrst ali predstavlja tveganje za okolje ali zdravje ljudi, lahko ta država članica na podlagi vloge pridobi dovoljenje za prepoved trženja zadevnega semena na celem svojem ozemlju ali njegovem delu. Če obstaja neposredna nevarnost širitve škodljivih organizmov ali neposredna nevarnost za zdravje ljudi ali za okolje, lahko zadevna država članica navedeno prepoved uporabi takoj, ko je njen zahtevek vložen, in jo uporablja do sprejema končne odločitve.

(7) Grški organi so v obvestilu navedli, da je ukrep prepovedi nujen, ker lahko ima gojenje gensko spremenjenih sort škodljive učinke na podeželsko okolje. Grčija ni zagotovila informacij v podporo svojemu ukrepu, ki bi jih lahko posredovali Evropski agenciji za varno hrano zaradi ocene tveganja teh gensko spremenjenih sort za zdravje ljudi in okolje. Komisija je 4. maja 2005 pisno prosila grške organe za pojasnila, zlasti o možnih učinkih trženja navedenega semena na podeželsko okolje. Grški organi so v odgovoru z dne 12. maja 2005 navedli, da so škodljivi učinki semena sedemnajstih navedenih gensko spremenjenih sort na podeželsko okolje ekonomske narave in ne zadevajo okolja na splošno ali zdravja ljudi. S tem v zvezi so grški organi navedli tudi, da vedo, da je bila pri uporabi zakonodaje Skupnosti za oceno tveganja za okolje MON 810 že ocenjena kot varna za okolje in zdravje ljudi.

(8) Na tej podlagi se v primeru prepovedi gojenja teh sort s strani grških organov ne uporablja nobena od posebnih določb člena 18 Direktive 2002/53/ES in zato se dovoljenje za to prepoved ne izda.

(9) Stalni odbor za seme in razmnoževalni material za rastline v poljedelstvu, vrtnarstvu in gozdarstvu ni izdal mnenja v časovnem roku, ki ga je določil njegov predsednik. Svet zato na podlagi člena 18 Direktive 2002/53/ES sprejme ukrepe, določene v tej odločbi –

SPREJEL NASLEDNJO ODLOČBO:

Člen 1

Helenski republiki se ne dovoli, da prepove trženje semena hibridov koruze z gensko spremembo MON 810, vpisanih v skupni katalog sort poljščin.

Člen 2

Helenska republika izvede ukrepe, potrebne za uskladitev s to odločbo, najpozneje 20 dni po uradni obvestitvi.

Člen 3

Ta odločba je naslovljena na Helensko republiko.

V Bruslju,

Za Svet

Predsednik

[1] UL L 193, 20.7.2002, str. 1. Direktiva, kakor je bila spremenjena z Uredbo (ES) št. 1829/2003 Evropskega parlamenta in Sveta (UL L 268, 18.10.2003, str. 1).

[2] UL C 232 A, 17.9.2004, str. 1.

[3] UL L 131, 5.5.1998, str. 32.